Priaznivcov domácej hudobnej scény poteší 13.08.2022 na ROCK POD KAMEŇOM legendárna Tublatanka. Počiatky kapely siahajú do roku 1982, kedy sa Maťo Ďurinda zoznámil s bubeníkom Jurajom Černým. Názov kapely pochádza z knihy Edgara Rice Burroughsa - Tarzan. Jeho základom je meno nevlastného Tarzanovho opičieho otca, zlého opičiaka menom Tublat s príponou anka po vzore ľudového orchestra Moravanka. "Ľudový charakter" kapely podčiarkovali jej členovia a ich kostýmy (slovenské ľudové kroje), ktoré kapela používala na svojich vystúpeniach počas prvých desiatich rokov. Pôvodnú zostavu tvorili Maťo Ďurinda (spev, gitara), Pavol Horváth (basová gitara) a Juraj Černý (bicie). Autorom textov skladieb, zároveň manažérom kapely, sa stal Martin Sarvaš. Ich prvý album Tublatnaka vyšiel v roku 1985 (predaných 100 000 ks). Následne vydali albumy Skúsime to cez vesmír (1987) a Žeravé znamenie osudu (1988). Tretí album dosiahol predaj až 250 000 ks. V 1988 vystupovali na veľkom štadióne v moskovských Lužnikách na desiatich koncertoch, kde bola návštevnosť 14 000 - 15 000 ľudí, v júni 1989 hrali v Prahe na Štadióne Evžena Rošického na koncerte rockových skupín pred 20 000 divákmi. V deväťdesiatych rokoch vydali v pôvodnej zostave ešte dva albumy: Nebo-peklo-raj (1990) a Volanie divočiny (1992). V roku 1993 zo skupiny odchádza Pavol Horváth. Nasledujúci album s vianočnými koledami v rockovom štýle Poďme bratia do Betlehema nahrávajú iba zvyšný dvaja. Následne kapelu opúšťa aj Juraj Černý. Novými členmi kapely sa stali Dodo Dubán (gitarista a spevák) a Juraj Topor (basgitara). Tublatanka sa pokúšala uspieť aj na Veľkej cene Eurovízie v írskom Dubline so skladbou "Nekonečná pieseň", ktorá sa umiestnila na 17. mieste. V roku 1994 na bicími zaskakuje Martin Uherčík. V roku 1995 kapela vydáva ďalší album Znovuzrodenie, počas nahrávania, ktorého sa ku kapele pripája Juraj Černý. Bol to prvý album, na ktorom hrajú Dodo Dubán, Juraj Topor a zároveň posledný, na ktorom hrá Juraj Černý. V novembri 2000 kapela vydáva album Pánska jazda. V apríli 2003 tragicky umiera Dodo Dubán. Koncom toho istého roku kapelu opúšťa Martin Uherčík. Začiatkom roku 2004 prichádza do kapely nový bubeník Peter Schlosser. V roku 2005 vydávajú album Patriot a v roku 2006 druhý vianočný album Vianočný deň. Posledný album Svet v ohrození im vyšiel v roku 2010. Okrem spomínaných albumov kapela vydala aj niekoľko kompilácii.